Rakkomandazzjoni lill-VP/RGħ u lill-Kunsill fl-ambitu tat-tħejjija tal-proċess tal-10 rieżami tat-Trattat dwar in-Nonproliferazzjoni tal-Armi Nukleari (TNP), tal-kontroll tal-armi nukleari u tal-opzjonijiet ta' diżarm nukleari Kumitat għall-Affarijiet Barranin Rakkomandazzjoni tal-Parlament Ewropew tal-21 ta' Ottubru 2020 lill-Kunsill u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà dwar it-tħejjija tal-proċess tal-10 rieżami tat-Trattat dwar in-Nonproliferazzjoni tal-Armi Nukleari (TNP), tal-kontroll tal-armi nukleari u tal-opzjonijiet ta' diżarm nukleari (2020/2004(INI)) Il-Parlament Ewropew, – wara li kkunsidra r-riżoluzzjoni tiegħu tal-14 ta' Frar 2019 dwar il-futur tat-Trattat INF u l-impatt fuq l-Unjoni Ewropea, – wara li kkunsidra l-Pożizzjonijiet Komuni tal-Kunsill tat-13 ta' April 2000 dwar il-Konferenza ta' Reviżjoni tal-2000 tal-Partijiet għat-Trattat dwar in‐Nonproliferazzjoni ta' Armi Nukleari (TNP) u tal-25 ta' April 2005 dwar il-Konferenza ta' Reviżjoni tal-2005 tal-Partijiet għat-Trattat dwar in-Nonproliferazzjoni ta' Armi Nukleari, – wara li kkunsidra d-Deċiżjoni tal-Kunsill 2010/212/PESK tad-29 ta' Marzu 2010 relatata mal-pożizzjoni tal-Unjoni Ewropea għall-Konferenza ta' Reviżjoni tal-2010 tal-Partijiet għat-Trattat dwar in-Non-Proliferazzjoni tal-Armi Nukleari, – wara li kkunsidra l-konklużjonijiet tal-Kunsill tal-20 ta' April 2015 dwar id-Disa' Konferenza ta' Reviżjoni tal-Partijiet fit-Trattat dwar in-Nonproliferazzjoni tal-Armi Nukleari, – wara li kkunsidra l-Istrateġija tal-UE kontra l-Proliferazzjoni ta' Armi ta' Qerda Massiva tat-12 ta' Diċembru 2003, – wara li kkunsidra l-konklużjonijiet tal-Kunsill tal-4 ta' Frar 2019 dwar l-Iran, – wara li kkunsidra d-Deċiżjoni tal-Kunsill (CFSP) 2019/615 tal-15 ta' April 2019 dwar l-appoġġ tal-Unjoni għall-attivitajiet li jwasslu għall-Konferenza ta' Reviżjoni tal-2020 tal-Partijiet għat-Trattat dwar in-Nonproliferazzjoni ta' Armi Nukleari, – wara li kkunsidra d-Deċiżjoni tal-Kunsill (CFSP) 2019/938 tas-6 ta' Ġunju 2019 b'appoġġ għal proċess ta' tisħiħ tal-fiduċja li jwassal għall-istabbiliment ta' żona ħielsa mill-armi nukleari u mill-armi l-oħra kollha ta' qerda massiva fil-Lvant Nofsani, – wara li kkunsidra r-Rapport ta' Progress Annwali dwar l-implimentazzjoni tal-Istrateġija tal-Unjoni Ewropea kontra l-proliferazzjoni ta' armi ta' qerda massiva (2018), tal-14 ta' Ġunju 2019, – wara li kkunsidra l-obbligi skont it-Trattat dwar in-Nonproliferazzjoni tal-Armi Nukleari skont liema l-Istati partijiet kollha jimpenjaw ruħhom li jaħdmu favur id-diżarm nukleari b'intenzjoni tajba u jtemmu t-tellieqa għall-armi nukleari, – wara li kkunsidra t-Trattat dwar il-Projbizzjoni tal-Armi Nukleari (TPNW), adottat fin-Nazzjonijiet Uniti fis-7 ta' Lulju 2017 u miftuħ għall-iffirmar fl-20 ta' Settembru 2017, – wara li kkunsidra l-komunikat adottat fis-Summit ta' Varsavja tan-NATO tal-2016, – wara li kkunsidra d-dikjarazzjoni tal-Kunsill tal-Atlantiku tat-Tramuntana dwar it-Trattat dwar il-Projbizzjoni tal-Armi Nukleari tal-20 ta' Settembru 2017, – wara li kkunsidra d-dikjarazzjoni tas-Segretarju Ġenerali tan-NATO tat-2 ta' Awwissu 2019 dwar it-Trattat dwar il-Forzi Nukleari fuq Distanza Intermedja, – wara li kkunsidra t-Trattat START il-ġdid, iffirmat mill-Istati Uniti u mill-Federazzjoni Russa u li ilu fis-seħħ mill-5 ta' Frar 2011, – wara li kkunsidra d-dokument finali adottat fil-Konferenza ta' Reviżjoni tal-2000 tal-Partijiet għat-Trattat dwar in-Nonproliferazzjoni tal-Armi Nukleari, – wara li kkunsidra d-dokument finali adottat fil-Konferenza ta' Reviżjoni tal-2010 tal-Partijiet għat-Trattat dwar in-Nonproliferazzjoni tal-Armi Nukleari, – wara li kkunsidra d‐dokument informali tas-Segretarju Ġenerali tan-NU tal-2018 bit-titolu "Securing Our Common Future: An Agenda for Disarmament" (Niżguraw il-Futur Komuni Tagħna: Aġenda għad-Diżarm), – wara li kkunsidra d-dokument ta' ħidma "Unlocking disarmament diplomacy through a "stepping stone" approach" (L-Attivazzjoni tad-diplomazija tad-diżarm permezz ta' approċċ "pass pass"), imressaq mill-Iżvezja lill-Kumitat ta' Tħejjija tal-Konferenza tal-10 Reviżjoni tal-Partijiet għat-TNP, – wara li kkunsidra d-dokument ta' ħidma "Operationalising the Creating of an Environment for Nuclear Disarmament (CEND) Initiative" (L-Operazzjonalizzazzjoni tal-Inizjattiva dwar il-Ħolqien ta' Ambjent għad-Diżarm Nukleari), imressaq mill-Istati Uniti lill-Kumitat ta' Tħejjija tal-Konferenza tal-10 Reviżjoni tal-Partijiet għat-TNP, – wara li kkunsidra d-dokument ta' ħidma "The Treaty on the Non-Proliferation of Nuclear Weapons at 50: a brief assessment by the European Union" (It-Trattat dwar in-Nonproliferazzjoni tal-Armi Nukleari fil-ħamsin anniversarju tiegħu: valutazzjoni qasira mill-Unjoni Ewropea), imressaq mill-Unjoni Ewropea lill-Kumitat ta' Tħejjija tal-Konferenza tal-10 Reviżjoni tal-Partijiet għat-TNP, – wara li kkunsidra d-dokument ta' ħidma "Proposals by the Non-Proliferation and Disarmament Initiative to enhance transparency for strengthening the review process for the Treaty on the Non-Proliferation of Nuclear Weapons" (Proposti mill-Inizjattiva ta' Nonproliferazzjoni u Diżarm biex tissaħħaħ it-trasparenza għat-tisħiħ tal-proċess ta' reviżjoni għat-Trattat dwar in-Nonproliferazzjoni tal-Armi Nukleari), imressaq mill-membri tal-Inizjattiva ta' Nonproliferazzjoni u Diżarm (l-Awstralja, il-Kanada, iċ-Ċilì, il-Ġermanja, il-Ġappun, il-Messiku, in-Netherlands, in-Niġerja, il-Filippini, il-Polonja, it-Turkija u l-Emirati Għarab Magħquda) lill-Kumitat ta' Tħejjija għall-Konferenza tal-10 Reviżjoni tal-Partijiet għat-TNP, – wara li kkunsidra d-Dikjarazzjoni Konġunta tad-Direttur Ġenerali tal-Aġenzija Internazzjonali tal-Enerġija Atomika (IAEA) u l-Viċi President tar-Repubblika Iżlamika tal-Iran u l-Kap tal-Organizzazzjoni tal-Enerġija Atomika tal-Iran (AEOI) tas-26 ta' Awwissu 2020, – wara li kkunsidra r-rapporti tal-IAEA dwar l-applikazzjoni ta' salvagwardji fir-Repubblika Demokratika tal-Poplu tal-Korea tal-20 ta' Awwissu 2018, tad-19 ta' Awwissu 2019 u tat-3 ta' Settembru 2020, – wara li kkunsidra l-avviż tad-deċiżjoni tal-Istati Uniti li tirtira mit-Trattat dwar is-Sema Miftuħ mogħti fit-22 ta' Mejju 2020, – wara li kkunsidra l-Artikolu 118 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Barranin (A9-0020/2020), A. billi t-Trattat dwar in-Nonproliferazzjoni tal-Armi Nukleari (TNP) bla dubju kien l-iktar strument internazzjonali importanti fir-regolamentazzjoni tar-reġim nukleari f'dawn l-aħħar ħamsin sena; billi huwa pedament tal-istabbiltà strateġika globali u bastjun insostitwibbli kontra r-riskju ta' proliferazzjoni ta' armi nukleari; billi kkontribwixxa b'mod sinifikanti biex titnaqqas l-arsenal nukleari u jiġi ffaċilitat l-użu paċifiku tal-enerġija nukleari; billi huwa trattat matur u pragmatiku, kważi universali u b'rata ta' konformità għolja; billi fl-1995, l-Istati partijiet għat-TNP qablu li jestendu t-TNP indefinittivament; billi fl-2015 ma ntlaħaqx ftehim dwar dokument ta' eżitu sostanzjali, huwa importanti immens li l-10 Konferenza ta' reviżjoni tkun suċċess; B. billi sa mill-1968 it-TNP wassal biex għadd ta' pajjiżi, fl-Ewropa, l-Amerka Latina, l-Afrika, l-Asja u l-Paċifiku rrinunzjaw għall-armi nukleari; billi kkontribwixxa favur l-iżvilupp paċifiku tal-enerġija nukleari; billi wassal għal tnaqqis drastiku fl-arsenali tal-armi nukleari fiż-żmien ta' wara l-Gwerra Bierda; billi huma ftit biss l-Istati li żviluppaw arsenali ta' armi nukleari barra mit-TNP; C. billi t-tliet pilastri tat-TNP, jiġifieri, in-nonproliferazzjoni, id-diżarm u l-użu paċifiku tal-enerġija nukleari, huma komplementari, isaħħu lil xulxin u huma marbutin b'mod inseparabbli; billi kwalunkwe progress futur lejn id-diżarm u l-eliminazzjoni totali tal-armi nukleari jirrikjedi l-preservazzjoni tan-normi eżistenti kontra l-proliferazzjoni ta' armi simili; billi t-TNP ippermetta l-istabbiliment ta' sistema internazzjonali ta' salvagwardja; D. billi l-konferenzi ta' reviżjoni perjodiċi tat-TNP għandhom l-għan li jevalwaw l-implimentazzjoni tat-TNP u jfasslu pjan direzzjonali biex jinkiseb progress abbażi ta' approċċ gradwali; billi l-proċess ta' reviżjoni jirrappreżenta opportunità ta' darba kull ħames snin, biex l-Istati partijiet jippromwovu u jsaħħu r-reġim ta' nonproliferazzjoni nukleari; E. billi l-Konferenza ta' Reviżjoni tal-2010 tenniet l-għan aħħari li jissaħħaħ ir-reġim ta' nonproliferazzjoni, bl-Istati tat-TNP jimpenjaw ruħhom mill-ġdid għad-dispożizzjonijiet bażiċi tat‐TNP u jadottaw pjan ta' azzjoni ta' 64 punt li jinkludi, fost karatteristiċi oħra, pjanijiet ta' azzjoni speċifiċi dwar in-nonproliferazzjoni, id-diżarm u l-użu paċifiku tal-enerġija nukleari, abbażi ta' azzjonijiet konkreti u li jistgħu jitkejlu li l-Istati partijiet għandhom jieħdu bħala appoġġ għat-tliet pilastri; F. billi fit-taqsima dwar id-diżarm nukleari, l-Istati partijiet, inklużi l-Istati li huwa magħruf li għandhom armi nukleari, impenjaw ruħhom għall-ewwel darba li jħaffu l-progress reali dwar id-diżarm u finalment jiksbu l-eliminazzjoni totali tal-arsenali nukleari tagħhom, kemm dawk skjerati kif ukoll dawk li mhumiex; billi l-azzjonijiet miftiehma fl-ambitu tal-pilastru ta' nonproliferazzjoni jkopru firxa wiesgħa ta' kwistjonijiet, bħalma huma r-rinfurzar tas-salvagwardji, l-appoġġ lill-Aġenzija Internazzjonali tal-Enerġija Atomika (IAEA), il-protezzjoni fiżika ta' materjal nukleari, il-konklużjoni u d-dħul fis-seħħ ta' protokolli addizzjonali, is-salvagwardji għal esportazzjonijiet relatati mal-armi nukleari, it-trasferimenti ta' teknoloġija nukleari, u t-terroriżmu nukleari; G. billi l-prinċipju ta' trasparenza huwa element indispensabbli tad-diżarm nukleari peress li jgħin biex tingħata ċarezza dwar l-arsenali eżistenti u jirfed il-proċess ta' verifika; billi t-trasparenza tgħin biex tissaħħaħ il-fiduċja u tiġi stabbilita bażi komuni għal djalogu bħala prekundizzjoni għat-tnaqqis, u fl-aħħar mill-aħħar, għall-eliminazzjoni tal-armi nukleari; billi r-rapporti lill-Bord tal-Gvernaturi tal-IAEA huma għodda importanti għal trasparenza dwar l-issodisfar tal-obbligi ta' nonproliferazzjoni minn Stati li m'għandhomx armi nukleari; H. billi d-dispożizzjonijiet tat-TNP jirrispettaw id-dritt tal-Istati li jużaw l-enerġija nukleari għal skopijiet paċifiċi, u jipparteċipaw fl-iskambju ta' tagħmir, materjali u informazzjoni xjentifika u teknoloġika dwar l-użu paċifiku tal-enerġija nukleari, filwaqt li joffru trattament preferenzjali lill-Istati li ma għandhomx armi nukleari, u jagħtu kunsiderazzjoni xierqa tal-ħtiġijiet tal-pajjiżi li qed jiżviluppaw; I. billi n-norma kontra l-ittestjar tappoġġja kemm il-pilastru ta' nonproliferazzjoni kif ukoll il-pilastru ta' diżarm, b'hekk tgħin ukoll ħalli l-Istati li potenzjalment għandhom armi nukleari jevitaw milli jippruvaw li jiżviluppaw u jakkwistaw armi nukleari; billi l-Istati partijiet huma impenjati li jastjenu minn kwalunkwe tip ta' splużjoni nukleari u milli jużaw teknoloġiji ġodda ta' armi nukleari, sakemm jidħol fis-seħħ it-Trattat dwar il-Projbizzjoni Totali ta' Provi Nukleari (CTBT); billi l-Istati kollha li għandhom armi nukleari impenjaw ruħhom li jirratifikaw is-CTBT mingħajr dewmien; billi lkoll qablu wkoll li għandhom jiġu varati mingħajr iktar dewmien in-negozjati għal trattat li jipprojbixxi l-produzzjoni ta' materjal fissili għall-użu fl-armi nukleari; J. billi t-TNP ħejja l-pedament għall-istabbiliment ta' żoni ħielsa mill-armi nukleari madwar id-dinja; billi l-istabbiliment ta' Żona Ħielsa mill-Armi Nukleari fil-Lvant Nofsani (MENWFZ) huwa wieħed mill-għanijiet fit-tul tal-UE; billi l-UE dan l-aħħar allokat baġit għall-attivitajiet immirati lejn it-trawwim ta' djalogu inklużiv fost l-esperti u dawk li jfasslu l-politiki, bil-għan li jiġi promoss l-impenn favur l-istabbiliment ta' Żona Ħielsa minn Armi ta' Qerda Massiva (ŻĦAQM) fil-Lvant Nofsani; K. billi fid-dikjarazzjoni politika adottata, bl-astensjoni tat-28 Stat Membru tal-UE, fl-ewwel sessjoni tal-Konferenza dwar l-Istabbiliment ta' Żona Ħielsa mill-Armi Nukleari u mill-Armi kollha l-oħra ta' Qerda Massiva (AQM) fil-Lvant Nofsani li saret New York f'Novembru 2019, il-bqija tal-membri parteċipanti impenjaw ruħhom li jaħdmu favur l-abbozzar ta' trattat ġuridikament vinkolanti biex tiġi stabbilita żona ħielsa mill-armi nukleari u minn AQM oħra fil-Lvant Nofsani; L. billi sa mid-dħul fis-seħħ tat-TNP fl-1970, nofs il-konferenzi ta' reviżjoni naqsu milli jiksbu kunsens dwar dikjarazzjoni finali sinifikanti u li l-aħħar dikjarazzjoni finali ġiet adottata waqt il-Konferenza ta' Reviżjoni tal-2010; M. billi l-10 Konferenza ta' Reviżjoni se ssir f'kuntest ta' sigurtà internazzjonali partikolarment problematiku, minħabba n-nuqqas ta' progress fid-denuklearizzazzjoni tal-peniżola Koreana, l-irtirar tal-Istati Uniti mill-Pjan ta' Azzjoni Komprensiv Konġunt (PAKK) mal-Iran, l-allegat ksur min-naħa tal-Iran u l-ilmenti formali b'risposta minn Franza, ir-Renju Unit u l-Ġermanja li attivaw il-mekkaniżmu tal-PAKK għas-soluzzjoni tat-tilwim, il-kollass tat-Trattat INF, u l-istall fin-negozjati għall-estensjoni tat-Trattat START il-ġdid bejn ir-Russja u l-Istati Uniti; billi l-livell attwali ta' nuqqas ta' qbil u ta' firda fost il-191 Stat parti tat-TNP, li għandhom armi nukleari u dawk li ma għandhomx, fir-rigward tal-aħjar approċċ biex jitnaqqsu u jiġu eliminati l-armi nukleari se jżid sfida oħra għad-dibattitu; N. billi diversi Stati li għandhom armi nukleari qed jippjanaw li jimmodernizzaw jew li bħalissa qed jimmodernizzaw l-armi nukleari tagħhom jew il-vetturi tagħhom, u billi wħud minnhom qed ibaxxu l-limiti għall-użu ta' dawn l-armi fid-duttrini militari nazzjonali rispettivi tagħhom; O. billi l-Memorandum ta' Budapest tal-1994, iffirmat mill-Ukrajna, ir-Russja, l-Istati Uniti u r-Renju Unit, ta garanziji ta' sigurtà kontra theddid jew l-użu ta' forza kontra l-integrità territorjali jew l-indipendenza politika tal-Ukrajna, bi skambju għar-rinunzja tal-arsenal nukleari tagħha u tal-adeżjoni tagħha mat-TNP; billi d-deċiżjoni tar-Russja li ma tirrispettax il-garanziji ta' sigurtà fornuti lill-Ukrajna mill-Memorandum ta' Budapest, u n-nuqqas ta' rispett tar-Russja għad-dritt internazzjonali kellhom effetti dannużi fuq il-klima tad-diżarm nukleari u t-taħditiet dwar in-nonproliferazzjoni; P. billi l-kuntest ta' sigurtà globali qed imur għall-agħar u qed jiġi aggravat b'nuqqas ta' fiduċja dejjem ikbar fost in-nazzjonijiet, u t-teknoloġiji l-ġodda ppromwovew il-modernizzazzjoni tal-arsenali, fatt li żied ir-riskji għas-sigurtà globali, b'mod partikolari b'rabta mal-possibbiltà ta' ċiberattakki kontra l-armi nukleari, is-sistemi ta' kmand, kontroll u twissija bikrija tagħhom, kif ukoll permezz ta' rwol dejjem ikbar tal-armi nukleari fil-politiki, l-istrateġiji u d-duttrini nazzjonali, li jwasslu għal riskju ta' tellieqa globali ġdida għall-armi nukleari; billi numru dejjem ikbar ta' Stati qed jimmira li jikseb armi nukleari għall-użu fil-kamp tal-battalja; Q. billi jeżisti riskju sinifikanti li l-potenzi militari ewlenin mhux se jibqgħu jirrikorru iktar għall-kontroll tal-armi u d-diżarm biex itaffu t-tensjonijiet internazzjonali u jtejbu l-klima ta' sigurtà globali, u dan, fl-aħħar mill-aħħar, jerġa' jagħti prijorità lill-armi nukleari fil-qalba tal-ekwilibriji strateġiċi u għaldaqstant iżid ir-riskji nukleari fid-dinja kollha; R. billi l-arsenali nukleari globali jirrappreżentaw kważi 14 000 testata nukleari u l-Istati Uniti u r-Russja għandhom f'idejhom iktar minn 90 % ta' dak l-arsenal; billi anke użu limitat tal-armi nukleari jkollu konsegwenzi umanitarji diżastrużi, peress li l-ebda Stat jew organizzazzjoni internazzjonali ma għandhom il-kapaċità li jindirizzaw il-konsegwenzi immedjati ta' tali attakk u jagħtu assistenza adegwata lill-vittmi; S. billi l-estensjoni tat-Trattat START bilaterali l-ġdid bejn l-Istati Uniti u l-Federazzjoni Russa, li kellu bħala l-għan ewlieni tiegħu li jkompli jnaqqas b'mod verifikabbli l-ħażniet ta' armi nukleari li ġew stabbiliti bħala riżultat tat-tellieqa għall-armi li kien hemm matul il-Gwerra Bierda, u li kien jillimita l-għadd ta' testati nukleari strateġiċi użati minn kull naħa għal 1 550 sal-iskadenza tiegħu fi Frar 2021, jirrappreżenta element ewlieni fil-preservazzjoni tal-istabbiltà strateġika u fil-prevenzjoni ta' tellieqa ġdida għall-armi; T. billi l-Istati Uniti ħabbret l-irtirar tagħha mit-Trattat dwar is-Sema Miftuħ, li għandu jsir effettiv fit-22 ta' Novembru 2020; billi t-Trattat dwar is-Sema Miftuħ kien strument ewlieni għall-kontroll tal-armi li kkontribwixxa għall-bini tal-fiduċja; U. billi n-NATO esprimiet l-appoġġ qawwi tagħha għall-implimentazzjoni sħiħa tat-TNP, u impenjat ruħha li toħloq il-kundizzjonijiet għal dinja mingħajr armi nukleari, f'konformità sħiħa mad-dispożizzjonijiet tat-TNP, abbażi ta' approċċ gradwali; V. billi l-inizjattiva mmexxija mill-Istati Uniti bl-isem "Creating an Environment for Nuclear Disarmament" (Il-ħolqien ta' kuntest għad-diżarm nukleari) (CEND), li tistabbilixxi l-kompiti li jeħtieġ li jitwettqu biex jinħolqu kundizzjonijiet għad-diżarm, għandha l-għan li tmur lil hinn mill-approċċ gradwali tradizzjonali bil-għan li tindirizza d-deterjorament tal-klima ta' sigurtà ta' bħalissa; W. billi l-approċċ "pass pass", ippreżentat mill-Iżvezja, jintroduċi passi inkrimentali, li jistgħu jintlaħqu b'mod iktar faċli f'erba' oqsma ewlenin immirati biex jiżviluppaw drawwiet ta' kooperazzjoni, inaqqsu l-importanza tal-armi nukleari, iżidu t-trasparenza u jnaqqsu r-riskji nukleari, u li b'hekk ikunujippermettu li jintlaħqu l-objettivi ta' diżarm eżistenti; X. billi l-metodi użati fiċ-ċiberattakki, bħall-manipulazzjoni tad-data, l-interferenzi diġitali u ċ-ċiberspoofing jistgħu jipperikolaw l-integrità tal-komunikazzjonijiet, u jwasslu għal żieda fl-inċertezza fit-teħid tad-deċiżjonijiet; billi fi żminijiet ta' kriżi dawn iċ-ċiberattakki fuq is-sistemi ta' armi nukleari jistgħu jwasslu għal eskalazzjoni, inkluż għall-illanċjar involontarju ta' testati nukleari; Y. billi d-djalogu u d-diplomazija multilaterali taw prova li huma għodod effikaċi fil-prevenzjoni tal-kriżi ta' proliferazzjoni u fl-eskalazzjoni tal-kunflitti, kif muri mill-PAKK, li huwa meqjus bħala kisba storika u element ewlieni fir-reġim ta' nonproliferazzjoni globali; Z. billi, fir-rigward ta' armi ta' qerda massiva, ma kienx hemm tibdil fl-istatus tar-Repubblika Demokratika tal-Poplu tal-Korea (RDPK), li fl-2003 rtirat mit-Trattat u li kisbet il-kapaċità li timmanifattura armi nukleari minkejja s-sanzjonijiet internazzjonali b'saħħithom kontriha; billi, skont ir-Rapporti Annwali tal-IAEA għall-2018 u għall-2019, Pyongyang kompliet għaddejja bl-attivitajiet nukleari tiegħu; billi matul l-2020 ġiet irrapportata attività mis-siti nukleari tar-RDPK; billi r-RDPK allegatament wettqet test fuq l-art ta' mutur rokit bi propellant likwidu kbir fis-7 ta' Diċembru 2019; billi fl-1 ta' Jannar 2020 ir-RDPK ħabbret l-intenzjoni tagħha li tirrevoka l-moratorju fuq l-illanċjar ta' missili ballistiċi interkontinentali (ICBM) u l-ittestjar nukleari ; billi l-prospettivi ta' passi konkreti lejn id-denuklearizzazzjoni tar-reġjun fuq perjodu ta' żmien qasir huma limitati ħafna; billi l-Korea ta' Fuq tibqa' titqies theddida nukleari u ballistika għar-reġjun u għad-dinja; AA. billi f'dawn l-aħħar għaxar snin, fiċ-Ċirku Artiku, kien hemm żieda drastika fin-numru ta' bastimenti li jaħdmu bl-enerġija nukleari; billi l-preżenza ta' materjal radjoloġiku u nukleari fl-Artiku tirrappreżenta riskju ta' inċidenti jew inkonvenjenti serji; AB. billi l-10 Konferenza ta' Reviżjoni tat-TNP, li inizjalment kienet skedata li ssir mis-27 ta' April sat-22 ta' Mejju 2020, kellha tiġi posposta minħabba l-pandemija tal-coronavirus; Jirrakkomanda lill-Kunsill u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà: (a) li jtennu li multilateraliżmu effikaċi u ordni internazzjonali bbażat fuq ir-regoli huma prekundizzjonijiet kontra l-proliferazzjoni ta' armi nukleari biex javvanza d-diżarm nukleari; li jaffermaw mill-ġdid li t-TNP huwa pedament tan-nonproliferazzjoni nukleari u tar-reġim tad-diżarm, bastjun vitali kontra r-riskju ta' proliferazzjoni nukleari, u qafas insostitwibbli għaż-żamma u t-tisħiħ tal-paċi u tas-sigurtà fid-dinja kollha; (b) li jaffermaw mill-ġdid l-appoġġ sħiħ tal-UE u tal-Istati Membri tagħha favur it-TNP u t-tliet pilastri tiegħu ta' nonproliferazzjoni, diżarm u l-użu paċifiku tal-enerġija nukleari, li jsaħħu lil xulxin, u jikkonfermaw il-validità tal-approċċ gradwali preċedenti bbażat fuq impenji magħmula matul il-proċessi ta' reviżjoni tal-passat, b'mod partikolari fl-1995, fl-2000 u fl-2010; li jenfasizzaw li approċċ ibbilanċjat bejn it-tliet pilastri huwa essenzjali għal eżitu pożittiv tal-10 Konferenza ta' Reviżjoni, u għall-adozzjoni ta' miżuri konkreti, effikaċi u konsenswali li jippermettu l-iżvilupp tal-impenji preċedenti; li jenfasizzaw ir-rwol importanti tal-UE biex tiffaċilita politiki orjentati lejn il-paċi u l-promozzjoni tal-istabbiltà internazzjonali; (c) li jiżguraw mingħajr dewmien l-adozzjoni ta' deċiżjoni tal-Kunsill li tifformalizza l-pożizzjoni komuni tal-UE dwar il-Konferenza ta' Reviżjoni tat-TNP; (d) li jenfasizzaw li t-TNP kien indispensabbli għall-paċi u s-sigurtà fid-dinja għal ħames deċennji; (e) li jibqgħu joffru appoġġ għall-attivitajiet li jwasslu għall-10 Konferenza ta' Reviżjoni tal-Partijiet għat-TNP, permezz ta' kontribuzzjoni finanzjarja ta' EUR 1,3 miljun għal attivitajiet ta' sensibilizzazzjoni, li jinkludu tliet seminars tematiċi li jkopru l-pilastri ta' diżarm, nonproliferazzjoni u l-użu paċifiku tal-enerġija nukleari, erba' laqgħat reġjonali, u żewġ avvenimenti sekondarji; li jibqgħu jirrispettaw l-għanijiet ewlenin tal-attivitajiet tal-UE, b'mod partikolari rigward it-tisħiħ tal-fiduċja, is-sensibilizzazzjoni dwar l-ostakli u l-oqsma b'potenzjal ta' konverġenza, kif ukoll l-iżvilupp ta' kontributi għal pjan direzzjonali għal eżitu ta' suċċess tal-10 proċess ta' reviżjoni; (f) li jibqgħu jenfasizzaw li kwalunkwe approfondiment ulterjuri tad-diverġenzi fost l-istati se jwassal għall-iskreditar progressiv tat-TNP bħala strument ġuridiku globali affidabbli u għat-tnaqqir tar-reġim ta' diżarm globali, biex b'hekk jiżdied ir-riskju ta' proliferazzjoni ulterjuri ta' armi nukleari globali; li jwissu lill-Istati partijiet li, minħabba n-nuqqas ta' kunsens fil-Konferenza ta' Reviżjoni tal-2015 u fil-kumitati ta' tħejjija, il-futur tat-TNP ma jistax jittieħed iktar bħala fatt jekk ma jkunx hemm l-impenn ċar tal-Istati partijiet; (g) li jfakkru lill-Istati partijiet li l-ħamsin anniversarju tat-TNP jikkoinċidi mal-10 Konferenza ta' Reviżjoni, fatt li jista' jagħti spinta favur il-parteċipazzjoni fi djalogu sinċier u orjentat lejn ir-riżultati bil-ħsieb li terġa' tinkiseb klima ta' fiduċja reċiproka, li jkollha l-għan li twessa' l-oqsma ta' konverġenza u tidentifika bażi komuni sabiex id-diskussjonijiet jimxu 'l quddiem, bil-għan aħħari jkun li jadottaw dokument kondiviż li jirrikonoxxi id-diżarm nukleari u l-eliminazzjoni totali tal-armi nukleari bħala objettivi komuni konformi mal-Artikolu VI tat-TNP; (h) li jitolbu tmexxija politika b'saħħitha li tappoġġja l-konferenza ta' reviżjoni tat-TNP; li jwasslu messaġġ lill-Istati partijiet tat-TNP li l-parteċipazzjoni tal-kapijiet ta' stat jew ta' gvern fil-konferenza tkun turija tal-importanza li l-Istati jagħtu lit-TNP u lill-proċess ta' reviżjoni; li jistiednu lir-rappreżentanti tal-Istati partijiet jisfruttaw l-opportunità mogħtija mill-għaxar Konferenza ta' Reviżjoni biex jaffermaw mill-ġdid li "gwerra nukleari ma tistax tintrebaħ u qatt ma għandha tiġi miġġielda"; (i) li jenfasizzaw li l-applikazzjoni selettiva tat-Trattat jew in-nuqqas ta' konformità mal-memoranda tat-TNP minn xi Stati partijiet, tnawwar il-fiduċja fis-sistema kollha tat-TNP; li jistiednu lill-firmatarji kollha tat-TNP jiżguraw ir-rispett tal-impenji li ħadu; (j) li jilqgħu l-fatt li l-armi nukleari ma ntużawx għal 72 sena; li jwissu lill-Istati partijiet tat-TNP li kwalunkwe espansjoni tas-sitwazzjonijiet li fihom jistgħu jintużaw l-armi nukleari tista' tipperikola serjament l-istabbiltà strateġika globali u l-prattika ta' nuqqas ta' użu; (k) li jistiednu lill-Istati kollha, sabiex f'dak li jikkonċerna l-armi nukleari u t-teknoloġiji relatati tal-vetturi, jirrikonoxxu li r-reġimi ta' kontroll, diżarm u nonproliferazzjoni huma għodod kruċjali li jsaħħu l-fiduċja u jikkontribwixxu b'mod sostanzjali biex ireġġgħu lura d-deterjorament tal-klima ta' sigurtà internazzjonali, biex b'hekk jipprevjenu gwerer kbar bejn l-istati u jżommu l-paċi u s-sigurtà; (l) li jenfasizzaw li huwa essenzjali li ssir verifika effettiva tad-diżarm nukleari biex tinkiseb dinja ħielsa mill-armi nukleari; li jkomplu u jintensifikaw l-isforzi, inkluża l-kooperazzjoni mal-organizzazzjonijiet internazzjonali u reġjonali u mas-soċjetà ċivili, biex jindirizzaw l-isfidi tal-proċess ta' verifika fir-rispett tar‐rekwiżiti ta' sikurezza, sigurtà u nonproliferazzjoni; li jaffermaw mill-ġdid li proċess realistiku ta' limitazzjoni tal-armi u ta' bini tal-fiduċja biss li se jikkontribwixxi għall-istabbiltà strateġika u għal sigurtà kondiviża; (m) li jħeġġu lill-Istati partijiet jagħmlu ħilithom ħalli jinkiseb iktar progress fil-proċessi ta' kontroll tal-armi u ta' diżarm nukleari, b'mod partikolari bit-tnaqqis ġenerali fil-ħażna dinjija ta' armi nukleari, u biex jiżguraw li x-xejra ta' tnaqqis tal-arsenal nukleari, li laħqet l-ogħla livell tagħha fl-1986, ma titreġġax lura; li jwasslu messaġġ li t-TNP għandu jintuża bħala pjattaforma għall-isforzi diplomatiċi kollha f'dan ir-rigward; (n) li jħeġġu lill-Istati Uniti u r-Russja jsaħħu l-fiduċja reċiproka bil-għan li jkomplu d-djalogu dwar il-modi possibbli li bihom tinbena relazzjoni ġdida għall-kontroll tal-armi; li jenfasizzaw li impenn ċar mir-Russja u l-Istati Uniti, qabel l-10 Konferenza ta' Reviżjoni dwar it-TNP, bil-għan li jestendu t-Trattat START ġdid qabel Frar 2021, ikun jirrappreżenta kontribut importanti għall-konferenza ta' reviżjoni; li jħeġġu bil-qawwa liż-żewġ partijiet jinnegozjaw strument ġdid li jinkludi kemm l-armi skjerati u mhux, kif ukoll l-armi strateġiċi u mhux, u li jinkludi liċ-Ċina, fid-dawl tal-akkumulu massiv ta' missili tagħha; li jesprimu tħassib dwar l-iskjerament reċenti, min-naħa tar-Russja, ta' gliders bil-mutur ipersoniċi Avanguard fir-reġjun ta' Orenburg; li jfakkru lir-Russja li l-gliders bil-mutur ipersoniċi Avanguard skjerati kollha, se jkunu soġġetti għal-limitu kumplessiv ta' 1 550 testata nukleari tat-Trattat START il-ġdid, u għad-dispożizzjonijiet ta' verifika assoċjati; (o) li jtennu mill-ġdid id-dispjaċir kbir tal-UE fir-rigward tal-falliment reċenti tat-Trattat INF, minħabba l-iskjerament, min-naħa tar-Russja, tas-sistema missilistika SSC-8 mir-Russja, li għandha kapaċità nukleari, hija mobbli u diffiċli biex tinstab, u li tbaxxi l-livell limitu għall-użu ta' armi nukleari f'kunflitt armat, filwaqt li jenfasizzaw l-impatt negattiv sinifikanti li dan għandu fuq is-sigurtà Ewropea u fuq l-arkitettura strateġika għall-kontroll tal-armi nukleari; li jistiednu liż-żewġ firmatarji tat-Trattat INF ikomplu d-djalogu dwar il-modi possibbli li bihom jiġi stabbilit strument ġrudikament vinkolanti ġdid għal missili ta' distanza qasira u medja; li jappoġġjaw l-isforzi għall-multilateralizzazzjoni ta' tali strument għall-pajjiżi l-oħra kollha li għandhom armi ta' dan it-tip, inkluża ċ-Ċina; (p) li juru li huma inkwetati bt-tmiem tat-Trattat INF, anke minħabba ż-żieda fir-riskju ta' eskalazzjoni nukleari fil-kontinent Ewropew, partikolarment minħabba l-missili ta' distanza medja; (q) li jinkoraġġixxu t-taħditiet dwar il-possibbiltà ta' trattat multilaterali dwar il-missili ballistiċi li jmur lil hinn mit-Trattat INF bejn l-Istati Uniti u r-Russja u li jinkludi partijiet oħrajn; (r) li jistiednu lill-Istati Uniti u r-Russja jippreżentaw flimkien dikjarazzjoni lill-partijiet l-oħrajn kollha tat-TNP u lill-Kunsill tas-Sigurtà tan-Nazzjonijiet Uniti, li fiha jistabbilixxu l-passi li se jieħdu wara l-irtirar tagħhom mit-Trattat INF sabiex jiżguraw il-konformità mal-obbligi tagħhom skont l-Artikolu VI tat-TNP; li jwettqu l-passi meħtieġa għal dan il-għan f'isem l-Unjoni; (s) li jitolbu lir-Russja tirrispetta l-impenn tagħha minqux fil-Memorandum ta' Budapest u tirrispetta l-garanziji ta' sigurtà offruti lill-Ukrajna; (t) li jikkunsidraw li l-irtirar mir-reġimi ta' kontroll tal-armi nukleari jew il-falliment tagħhom huwa preċedent perikoluż għat-TNP; li jżommu quddiem għajnejhom li l-partijiet għat-TNP jistgħu jqisu tali avvenimenti bħala theddida għas-sigurtà nazzjonali tagħhom, u li l-konsegwenzi li jirriżultaw, jistgħu jiddestabilizzaw it-TNP kollu kemm hu; (u) li jsemmgħu dan it-tħassib fl-10 Konferenza ta' Reviżjoni tal-Partijiet għat-TNP; li jieħdu l-passi diplomatiċi u politiċi meħtieġa biex jeliminaw it-theddida diretta li ġejja mill-armi nukleari b'distanza intermedja, għall‐Unjoni Ewropea u l-Istati Membri tagħha; (v) li jenfasizzaw il-kontribut li sar mill-Istati tan-NATO biex jonoraw l-impenji tagħhom skont it-TNP fir-rigward tat-tnaqqis tal-ħażna ta' armi nukleari b'95 % mit-tmiem tal-Gwerra Bierda, bir-ridefinizzjoni tal-objettivi tagħhom, it-tnaqqis tal-istatus ta' allarm u t-tnaqqis fil-grad tar-rwol tagħhom fid-difiża; li jistiednu lin-NATO u lill-firmatarji tat-TNP l-oħrajn ikomplu bl-isforzi tagħhom favur it-tnaqqis ulterjuri tal-armi nukleari, f'konformità sħiħa mat-TNP, abbażi ta' approċċ gradwali li jippromwovi l-istabbiltà u s-sigurtà internazzjonali; (w) li jinnotaw li l-adozzjoni tat-TPNW minn 122 pajjiż, bi 84 stat firmatarju u ratifikat minn 47 Stat, hija xhieda tar-rieda li jintlaħaq l-objettiv ta' dinja ħielsa mill-armi nukleari; li jenfasizzaw li d-diżarm nukleari ma jistax jiġi separat mis-sigurtà kollettiva u jista' jinkiseb biss jekk dak li jkun iqis il-kuntest strateġiku, u għandu jkun parti minn proċess gradwali li jiżgura l-istess livell ta' sigurtà għal kulħadd, filwaqt li jipprevjeni kwalunkwe tellieqa ġdida għall-armi; li jfakkru li, t-Trattat għall-Waqfien tal-Produzzjoni ta' Materjal Fissili, huwa pass essenzjali u insostitwibbli lejn dinja ħielsa mill-armi nukleari, bħala mezz preventiv għall-iżvilupp kwantitattiv tal-arsenali tal-armi nukleari; (x) li jikkonfermaw id-dritt tal-partijiet fit-TNP għall-użu paċifiku tal-enerġija nukleari biex jissodisfaw ir-rekwiżiti ta' enerġija fit-tul tagħhom, f'konformità mad-dispożizzjonijiet tat-TNP; li jaħdmu mal-pajjiżi li jixtiequ jiżviluppaw kapaċitajiet f'dan il-qasam diretti lejn użu responsabbli ta' enerġija nukleari purament għal skopijiet paċifiċi, dment li jiġu ssodisfati l-kundizzjonijiet kollha ta' sikurezza, sigurtà u nonproliferazzjoni; li jikkunsidraw miżuri xierqa f'każijiet li fihom dawn il-pajjiżi jonqsu milli jikkooperaw u jikkonformaw mal-kundizzjonijiet kollha ta' sikurezza, sigurtà u nonproliferazzjoni; li jagħtu għajnuna filwaqt li fl-istess ħin jagħmluha obbligatorja għall-pajjiżi li jixtiequ jiżviluppaw kapaċitajiet għall-użu paċifiku tal-enerġija nukleari biex jiżviluppaw kultura ta' sikurezza nukleari b'saħħitha, u jirrikonoxxu r-rwol u l-valur tal-IAEA u tas-sistema ta' salvagwardji tagħha fl-implimentazzjoni tat-TNP u fit-tisħiħ tal-qafas ta' sigurtà nukleari; (y) li jillimitaw it-trasferiment ta' teknoloġija nukleari rilevanti għall-proliferazzjoni għal dawk l-Istati partijiet tat-TNP li kkonkludew u qegħdin jimplimentaw miżuri ta' salvagwardja komprensivi tal-IAEA, biex b'hekk tiġi sostnuta d-deċiżjoni tal-Konferenza ta' Reviżjoni tat-TNP tal-1995 biex arranġamenti ġodda ta' provvista għat-trasferiment ta' teknoloġija nukleari sensittiva jkunu jeħtieġu, bħala prekundizzjoni neċessarja, l-aċċettazzjoni tal-miżuri ta' salvagwardja komprensivi tal-IAEA u l-impenji ġuridikament vinkolanti fil-livell internazzjonali biex ma jiġux akkwistati armi nukleari jew mezzi splussivi nukleari oħra; (z) li jkomplu l-isforzi tagħhom biex jistabbilixxu żona ħielsa mill-armi nukleari u mill-armi kollha l-oħra ta' qerda massiva fil-Lvant Nofsani f'konformità mar-riżoluzzjoni tal-1995, li jaħdmu favur l-inizjattivi li jippromwovu t-tisħiħ tal-fiduċja permezz ta' azzjonijiet immirati lejn it-trawwim ta' djalogu inklużiv fost l-esperti u dawk li jfasslu l-politiki, bis-sostenn ta' pakkett finanzjarju ta' EUR 2,86 miljun għall-implimentazzjoni tal-proġetti; (aa) li jappoġġjaw l-approċċ reġjonali, bħala wieħed mill-mezzi importanti għall-promozzjoni tad-diżarm u n-nonproliferazzjoni; li jikkunsidraw l-eżitu tal-ewwel sessjoni tal-Konferenza dwar l-Istabbiliment ta' Żona Ħielsa mill-Armi Nukleari fil-Lvant Nofsani, li jħeġġu lill-Istati parteċipanti kollha jagħmlu ħilithom, fit-tieni sessjoni tal-Konferenza, biex iwettqu progress f'dan ir-rigward; (ab) li jirrispettaw il-proposta ta' "approċċ pass pass" imressqa mill-Iżvezja li għandha l-għan li jinbena appoġġ politiku għal impenji pragmatiċi, fuq perjodu qasir u li jistgħu jintlaħqu b'rabta mar-reġim ta' diżarm globali, li l-għanijiet ġenerali tiegħu huma t-tisħiħ mill-ġdid il-fiduċja, l-appoġġ għal miżuri ffokati fuq it-tnaqqis tal-importanza tal-armi nukleari, it-tisħiħ tad-drawwiet ta' kooperazzjoni fost l-istati, it-tnaqqis tar-riskji nukleari u t-tisħiħ tat-trasparenza, bħala passi intermedji biex jiġi ffaċilitat l-issodisfar tal-obbligi eżistenti mill-Istati partijiet; (ac) li jistiednu lill-Istati partijiet jiżviluppaw u jistabbilixxu miżuri mmirati biex jonqsu r-riskji tal-użu ta' armi nukleari, kemm intenzjonali kif ukoll aċċidentali; li l-miżuri jistgħu jinkludu t-titjib tal-mezzi ta' komunikazzjoni u tal-protokolli, iċ-ċibersigurtà, u l-ħolqien ta' distinzjoni ċara bejn l-materjali konvenzjonali u dawk nukleari, kif ukoll it-titjib tar-reżiljenza għat-theddid ibridu u għaċ-ċiberattakki u ż-żieda fil-ħin disponibbli biex tittieħed deċiżjoni f'mument ta' kriżi; (ad) li jappoġġjaw l-impenn biex tissaħħaħ it-trasparenza mill-Istati b'armi nukleari f'konformità mat-13-il pass dwar id-diżarm adottati fil-Konferenza ta' Reviżjoni tal-2000 tal-Partijiet għat-TNP; li jfakkru li t-titjib ulterjuri tal-mekkaniżmu ta' rapportar bis-sistematizzazzjoni tal-oqfsa ta' rapportar tal‐Istati b'armi nukleari jikkontribwixxi biex jintlaħaq l-istess livell ta' trasparenza fost dawk l-Istati; jitolbu, f'dan il-kuntest, li tingħata attenzjoni speċjali lill-proposti tal‐Inizjattiva ta' Nonproliferazzjoni u Diżarm bil-għan li tissaħħaħ it-trasparenza għat-tisħiħ tal-proċess ta' reviżjoni tat-TNP; (ae) li jieħdu nota tal-proposta intitolata "Il-ħolqien ta' kuntest għad-diżarm nukleari", imressqa mill-Istati Uniti lill-Kumitat ta' Tħejjija għall-10 Konferenza ta' Reviżjoni, bil-għan li jiġu identifikati u indirizzati l-fatturi fil-klima ta' sigurtà internazzjonali li jxekklu l-ksib ta' iktar progress fid-diżarm, u li jiġi stabbilit approċċ iktar pragmatiku għad-diżarm u li jingħata kontribut pożittiv għal eżitu pożittiv tal-10 Konferenza ta' Reviżjoni; li jipparteċipaw f'iktar diskussjonijiet dwar il-proposta fil-qafas tal-Konferenza ta' Reviżjoni tal-2020 u lil hinn minnha; (af) li jistiednu lill-Istati kollha jipparteċipaw mingħajr iktar dewmien f'diskussjonijiet dwar it-triq lejn il-varar u t-tlestija ta' waħda mill-prijoritajiet pendenti – it-trattat li jipprojbixxi l-produzzjoni tal-materjal fissili għall-armi nukleari – bħala pass indispensabbli biex jiġi evitat ir-riskju li titkompla t-tellieqa għall-armi nukleari u bħala pass ewlieni lejn l-eliminazzjoni tal-armi nukleari; (ag) li jiżguraw li l-pajjiżi tal-UE jkomplu jsostnu bil-qawwa t-Trattat dwar il-Projbizzjoni Totali ta' Provi Nukleari (CTBT) u lill-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO); li jfakkru wkoll l-importanza u l-urġenza li s-CTBT jidħol fis-seħħ bil-għan li jiġi evitat l-iżvilupp ta' armi ġodda; (ah) li jaffermaw mill-ġdid l-impenn kontinwu tal-UE favur il-PAKK bħala l-aħjar mezz possibbli biex jinkisbu l-garanziji min-naħa tal-Iran dwar l-użu esklussivament paċifiku tal-enerġija nukleari, u bħala għodda vitali għat-tisħiħ tal-istabbiltà u s-sigurtà fil-Lvant Nofsani; li jkomplu jenfasizzaw l-importanza tar-rwol tal-UE biex tinstab it-triq 'il quddiem fir-rigwrad tal-iżgurar tal-ftehim nukleari; li jtennu d-dispjaċir tal-UE dwar l-irtirar tal-Istati Uniti mill-PAKK u l-impożizzjoni mill-ġdid tas-sanzjonijiet; li jilqgħu l-oppożizzjoni espressa minn Franza, il-Ġermanja u r-Renju Unit (E3) fin-Nazzjonijiet Uniti għall-mozzjoni tal-Istati Uniti biex jerġgħu jiġu imposti sanzjonijiet fuq l-Iran skont ir-Riżoluzzjoni 2231 tal-KSNU, peress li l-Istati Uniti m'għadhiex parti għall-PAKK; li jilqgħu d-Dikjarazzjoni Konġunta tal-AEOI u tal-IAEA tas-26 ta' Awwissu 2020 dwar ir-riżoluzzjoni in bona fede tal-kwistjonijiet ta' implimentazzjoni ta' salvagwardja speċifikati mill-IAEA, li skontha l-Iran qed jipprovdi lill-IAEA b'aċċess għaż-żewġ postijiet speċifikati mill-aġenzija u qiegħed jiffaċilita l-attivitajiet ta' verifika tal-IAEA; li jfakkru fir-rwol kruċjali tal-IAEA bħala l-unika organizzazzjoni internazzjonali indipendenti responsabbli għall-monitoraġġ u l-verifika tal-impenji ta' nonproliferazzjoni nukleari; li jistiednu lill-Iran jiżgura konformità sħiħa mal‐impenji tiegħu b'rabta mal-armi nukleari skont il-PAKK u t-TNP; (ai) li jiddispjaċihom għall-appoġġ muri mill-Iran għal atturi mhux statali vjolenti u għall-iżvilupp tal-kapaċitajiet ta' missili ballistiċi li jiddestabbilizzaw il-Lvant Nofsani b'mod ġenerali; (aj) li jtennu l-appoġġ sħiħ tal-UE għall-objettiv ta' denuklearizzazzjoni tar-RDPK b'mod komplut, verifikabbli u irreversibbli, skont ir-riżoluzzjonijiet kollha rilevanti tal-Kunsill tas-Sigurtà tan-NU; li jħeġġu lir-RDPK tabbanduna l-programm tagħha ta' armi nukleari u terġa' lura għas-salvagwardji tat-TNP u tal-IAEA; li jibqgħu jappoġġjaw il-proċess ta' djalogu kontinwu filwaqt li jimmiaw li jaqdu rwol iktar attiv fin-negozjati, billi jikkapitalizzaw fuq l-għarfien diplomatiku espert tal-UE; li jfakkru, li l-RDPK tibqa' titqies bħala theddida nukleari u ballistika reġjonali u internazzjonali; (ak) li jibqgħu jsostnu u jippreservaw it-TNP bħala strument multilaterali essenzjali għall-paċi u s-sigurtà internazzjonali, jippromwovu l-universalizzazzjoni tiegħu u jsaħħu l-implimentazzjoni tat-tliet pilastri tiegħu, li kollha għandhom l-istess importanza u li jsaħħu lil xulxin b'mod reċiproku; li jħeġġu lill-Istati partijiet kollha għat-TNP jġeddu l-isforzi tagħhom ta' kollaborazzjoni reċiproka u jirsistu fuq impenn ġdid favur l-implimentazzjoni komprensiva, sħiħa u bbilanċjata tat-TNP; (al) li jistiednu lill-Istati kollha li għadhom ma għamlux dan, biex jiffirmaw u jirratifikaw it-TNP bħala Stati li ma għandhomx armi nukleari u, sakemm l-adeżjoni tagħhom tkun għadha pendenti, jaderixxu mat-termini tiegħu u jimpenjaw ruħhom għall-objettivi tiegħu ta' nonproliferazzjoni u diżarm, inkluż billi juru bil-provi li mhumiex qegħdin jipparteċipaw fi trasferimenti ta' teknoloġija nukleari u billi jsaħħu l-Konvenzjoni dwar il-Protezzjoni Fiżika tal-Materjali Nukleari; (am) li jfakkru li d-diżarm nukleari jrid jitwettaq b'mod realistiku u progressiv, billi tingħata kunsiderazzjoni xierqa għall-interessi tas-sigurtà ta' kulħadd, u li t-tnaqqis tar-riskji strateġiċi relatati mal-armi nukleari jkun ibbażat fuq it-trasparenza tad-duttrini nukleari, id-djalogu bejn dawk li jieħdu d-deċiżjonijiet politiċi u militari, l-għodod għall-komunikazzjoni tal-kriżijiet u l-miżuri ta' riassigurazzjoni; Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill u lill‐Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà.
Extracted from TA-9-2020-0281_MT.docx